b'\n_START_ARTICLE_\nBrandenburg (spesialstyrke)\n_START_PARAGRAPH_\nBrandenburg var en tysk spesialstyrke opprettet som Lehr und Bau Kompanie z.b.V. 800 25. oktober 1939.\n_START_SECTION_\nStarten\n_START_PARAGRAPH_\nTysklands satsing p\xc3\xa5 spesialstyrker begynte innen etterretningstjenesten Abwehr, hvor ideen var \xc3\xa5 trene opp spesialsoldater som snakket utenlandske spr\xc3\xa5k flytende, kunne kle seg ut som fienden og g\xc3\xa5 dypt inn i fiendens territorium og utf\xc3\xb8re sabotasje- og spionoppdrag. Dette ble f\xc3\xb8rst tatt i bruk under innlemmelsen av Sudetenland i Det tredje rike 1938. Spesialtrente soldater ble sendt inn i Tsjekkoslovakia p\xc3\xa5 forh\xc3\xa5nd f\xc3\xb8r Tyskland annekterte regionen og gikk inn i Sudetenland 1. oktober._NEWLINE_Som et ledd i planen om \xc3\xa5 okkupere Polen i 1939 ble spesialsoldater fra Heinrich Himmlers Schutzstaffel (SS) brukt til et falsk angrep p\xc3\xa5 en tysk tollstasjon og en tysk radiostasjon p\xc3\xa5 den tyske siden av grensen mot Polen. Soldatene var ikledd polske uniformer. Angrepet ble oppgitt som \xc3\xa5rsak til det tyske angrepet p\xc3\xa5 Polen 1. september. Spesialsoldater fra Abwehr ble ogs\xc3\xa5 brukt i dette tilfelle, under navnet Ebbinghaus. De infiltrerte polakkene sivilkledd, drev med sabotasjehandlinger og tok kontroll over viktige vei- og jernbanepunkter.\n_START_SECTION_\nDie Brandenburger\n_START_PARAGRAPH_\nSjefen for Abwehr, Wilhelm Canaris, ga Theodor von Hippel, som var den som kom med ideen om spesialstyrkene, klarsignal til \xc3\xa5 opprette en ny fast spesialstyrke for lignende oppdrag i fremtiden. Hippel opprettet Lehr und Bau Kompanie z.b.V. 800, med blant annet flere soldater fra Ebbinghaus. Han var selv kommandant. Hippel rekrutterte soldater av forksjellige etnisiteter, og spesielt var han p\xc3\xa5 jakt etter utlendinger som ville kjempe for Tyskland mot sine opprinnelige hjemland. Styrken hadde base i Stendal i Brandenburg, og 15. desember 1939 byttet den navn til Bataillon Brandenburg, og soldatene ble senere kjent som Brandenburger. Senere ble styrken utvidet og fikk navnet Regiment Brandenburg.\n_START_SECTION_\nOppdrag\n_START_PARAGRAPH_\nBrandenburg deltok i en rekke viktige oppdrag. I begynnelsen ble de sendt til Nederland, Belgia og Luxembourg. De var med p\xc3\xa5 angrepet p\xc3\xa5 Norge og angrepet p\xc3\xa5 Danmark i 1940. De deltok i \xc3\xa5 sikre broer over elven Maas ved Gennep under invasjonen av Nederland i 1940 ved \xc3\xa5 lande med glidefly opp\xc3\xa5 den sterkt bev\xc3\xa6pnede festningen ved broene. I slaget om Hellas i 1941 tok de viktige havner i Or\xc5\x9fova og langs Donau dagen f\xc3\xb8r kampanjen startet. De var ogs\xc3\xa5 med Afrikakorpset til Libya, hvor de opererte som britiske styrker i britiske uniformer og kj\xc3\xb8ret\xc3\xb8y. De deltok ogs\xc3\xa5 i Operasjon Barbarossa med flere hundre oppdrag, og var de f\xc3\xb8rste som krysset grensen til Sovjetunionen i juni 1941.\n_START_SECTION_\nOverf\xc3\xb8rsel til fronten\n_START_PARAGRAPH_\nEtter 20. juli-attentatet p\xc3\xa5 Hitler i 1944 ble blant annet Canaris, sjefen for Abwehr, arrestert og henrettet for delaktighet i attentatet. Brandenburg ble overf\xc3\xb8rt til Sicherheitsdienst. I september 1944 ble det bestemt at man ikke hadde bruk for denne sikkerhetstyrken lenger, og de ble overf\xc3\xb8rt til \xc3\xb8stfronten som Infanterie-Division Brandenburg, en motorisert divisjon. 1\xc2\xa0800 mann klarte \xc3\xa5 bli overf\xc3\xb8rt til SS-Jagdverb\xc3\xa4nde Mitte 600, som var en annen spesialstyrke nyopprettet med blant annet personell fra SS-Obersturmbannf\xc3\xbchrer Otto Skorzenys SS-J\xc3\xa4ger Battalion Mitte. \xc3\x85ret f\xc3\xb8r hadde denne styrken blant annet klart \xc3\xa5 redde Benito Mussolini som satt i fangenskap i Italia, og flydd ham til Tyskland i en enest\xc3\xa5ende redningsoperasjon.'